ดองรีวิวร้านนี้ไว้นานเพราะเสียอารมณ์กับปัญหา Voucher ที่ได้จากวงใน เกิดจากปัญหาการสื่อสารระหว่างทางร้านกับวงใน เกี่ยวกับหมายเลข voucher ที่บางหมายเลขใช้ได้ บางหมายเลขก็ใช้ไม่ได้ แต่เมื่อไปถึงที่ร้านสั่งอาหารเสร็จเรียบร้อยแล้วจึงเกิดปัญหาว่าไม่สามารถใช้ voucher ได้ทั้ง 2 ใบ ใช้ได้แค่ 1 ใบ ที่มีหมายเลขบัตรหลังเลขที่ 51 เป็นต้นไป ทั้ง ๆ ที่มีการโทรสอบถามและนัดล่วงหน้าแล้ว

"Kyushu Jangara Ramen" เป็นร้านที่เกิดขึ้นมาจากโรงเรียนติวเตอร์ในประเทศญี่ปุ่น ซึ่งได้รับความนิยมกันมากและเปิดมากว่า 30 ปีแล้ว และเมื่อมาเปิดในประเทศไทย ที่เจอเวนิว ชั้น 2 ร้านจึงคงคอนเซปการตกแต่งให้เป็นโรงเรียนติวเตอร์อยู่ ร้านมีขนาดกว้างขวางนั่งได้หลายโต๊ะเลย

เมนูเด็ดของร้านคือราเมง เราเลือก Jangara Red Ramen (ชามเล็ก) 170 บาท เพิ่มไข่ต้ม (30 บาท) เนื่องจากเราชอบให้รสแซ่บและเผ็ดร้อนนิดนึง ซึ่งสามารถเลือกระดับความเผ็ดได้ เราเลือกระดับ 3 คือเผ็ดสุด แต่ก็ยังไม่เผ็ดมาก แต่กลิ่นพริกค่อนข้างแรง เส้นราเมงเหนียวนุ่มดี น้ำซุปต้มกระดูกรสชาติดี โรยหน้าด้วยหมูชาชูหั่นสไลด์แบบบาง แต่มีน้อย มีแค่ชิ้นเดียว ต้องสั่งไข่ต้มเพิ่ม ไข่ต้มมาทั้งลูก ตามสไตล์ราเมงญี่ปุ่น โรยด้วยผักกระหล่ำลวกและสาหร่าย

เกี๊ยวซ่า (90 บาท) เกี๊ยวทอดมาได้ดี กรอนนอกนุ่มใน  ไว้อร่อยใช้ได้ จิ้มกับน้ำจิ้มเกี๊ยวซ่ารสเปรี้ยว ๆ

ข้าวหน้าหมูคาคูนิ (90 บาท) ข้าวหน้าหมูตุ๋น สาหร่ายและหอมซอย ชามนี้เราไม่ได้ลองนะคะ แต่สมาชิกบอกว่าใช้ได้

ชาเขียวเย็นรีฟิล (40 บาท) ชาเขียวไม่เข้มข้นเท่าที่ควร ไม่ค่อยมีกลิ่นหอมชามากเท่าไร

โดยรวมเราว่าอาหารราคาค่อนข้างสูง คงเป็นเพราะอยู่ย่านทองหล่อ ปริมาณเครื่องน้อยมาก ต้องสั่งเพิ่มทำให้ราคาต่อชามสูงขึ้น รสชาติก็ถือว่ากลาง ๆ ไม่โดดเด่นเท่าที่ควร ตอนเราไปวันเสาร์ช่วงเย็น มีแค่โต๊ะเราแค่โต๊ะเดียวในร้าน ไม่รู้ว่าวันธรรมดาจะมีลูกค้าเยอะกว่านี้หรือเปล่า